
Nr. 4086 din  05.06.2025
REFERAT DE APROBARE
la proiectul de hotărâre privind aprobarea Regulamentului Serviciului Județean de Salubrizare Galați
           Art. 29 din Legea nr. 24/2000 privind normele de tehnică legislativă pentru elaborarea actelor normative prevede că proiectele de acte normative trebuie însoţite de următoarele documente de motivare: 

a) expuneri de motive - în cazul proiectelor de legi şi al propunerilor legislative; 

b) note de fundamentare - în cazul ordonanţelor şi al hotărârilor Guvernului; ordonanţele care trebuie supuse aprobării Parlamentului, potrivit legii de abilitare, precum şi ordonanţele de urgenţă se transmit Parlamentului însoţite de expunerea de motive la proiectul legii de aprobare a acestora; 

c) referate de aprobare - pentru celelalte acte normative.
Analizând adresa nr. 429 din 30.05.2025, emisă de Asociația de Dezvoltare Intercomunitară ECOSERV, având ca obiect aprobarea Regulamentului Serviciului Județean de Salubrizare Galați.
            Ținând seama că pentru îndeplinirea obiectivelor județene, naționale și țintelor la nivel european în ceea ce privește reciclarea, reducerea cantității de deșeuri biodegradabile depozitate, pre-tratarea deșeurilor municipale înaintea depozitării și reducerea cantității de deșeuri depozitate, Consiliul Județean Galați implementează proiectul ’’Sistem de management integrat al deșeurilor în județul Galaţi”. Obiectivul general al proiectului ”Sistem de management integrat al deșeurilor în județul Galați” este de a realiza infrastructura de colectare, transport, tratare și depozitare a deșeurilor în județul Galați, astfel încât sistemul nou creat să asigure îndeplinirea tuturor cerințelor legislative, în condiții de impact minim asupra mediului și sănătății populației. 
          U.A.T. Berești-Meria este membru al Asociației de Dezvoltare Intercomunitară ECOSERV şi acționează ca beneficiar al proiectului iar acțiunile sale se vor raporta Adunării Generale a Asociației de Dezvoltare Intercomunitară ECOSERV şi vor fi susținute de Consiliul Director al Asociației de Dezvoltare Intercomunitară ECOSERV.
          Pentru operaționalizarea infrastructurii realizate prin proiectul ”Sistem de management integrat al deșeurilor în județul Galați”, este necesară delegarea gestiunii activităților de salubrizare și respectarea de către operatorii de salubrizare a Regulamentul Serviciului Județean de Salubrizare Galați.
          Regulamentul Serviciului Județean de Salubrizare Galați stabilește cadrul juridic unitar privind organizarea, gestionarea, exploatarea, finanțarea și controlul funcționării serviciului de salubrizare în județul Galati, în baza căruia toți operatorii își vor desfășura activitatea. Prevederile acestui regulament, se vor aplica serviciilor de salubrizare ce vor deservi localitățile din județul Galați în vederea satisfacerii nevoilor populației, ale instituțiilor publice și ale operatorilor economici de pe întreg teritoriul județului Galați.
          În acest sens, proiectul de hotărâre vizează aprobarea Regulamentului Serviciului Județean de Salubrizare Galați revizuit în conformitate cu legislația actuală, respectiv  Regulamentul-cadru al serviciului de salubrizare a localităţilor din 26.02.2025, aprobat prin Ordinul nr. 97/2025 al Autorităţii Naţionale de Reglementare pentru Serviciile Comunitare de Utilităţi Publice – ANRSC, publicat în M.O. nr. 190 bis/5.03.2025.
         Având în vedere contextul menționat, la nivelul regulamentului de salubrizare s-au actualizat informațiile existente și s-au introdus secțiuni referitoare la: operarea centrelor de colectare prin aport voluntar a deșeurilor de la persoanele fizice; măturatul, spălatul și stropitul căilor publice; curățarea și transportul zăpezii de pe căile publice și menținerea în funcțiune a acestora pe timp de polei sau de îngheț; dezinsecția, dezinfecția și deratizarea la obiectivele din domeniul public și domeniul privat; completarea indicatorii de performanță pentru activitățile serviciului de salubrizare etc.

          Prezentul Regulament se va aplica de la data atribuirii contractelor de delegare din cadrul proiectului Sistem de Management Integrat al Deșeurilor în județul Galați.

          Facem precizarea că actul administrativ iniţiat are caracter normativ şi potrivit prevederilor art. 4 lit. b) şi art. 7 din Legea nr. 52/2003 privind transparenţa decizională în administraţia publică, republicată cu modificările şi completările ulterioare, Consiliul Local al comunei Berești-Meria va aplica procedura de transparenţă decizională în procesul de elaborare a proiectului de act normativ.

          În acest sens, propunem aprobarea proiectului de hotărâre privind aprobarea Regulamentului Serviciului Județean de Salubrizare Galați și solicităm avizul Comisiilor de specialitate nr. 1 și 3 din cadrul Consiliului Local al comunei Berești-Meria.

         Anticipând solicitudinea dumneavoastră, vă mulțumesc și vă rog să primiți, stimați consilieri locali, expresia întregii mele considerații.
 PRIMARUL COMUNEI BEREȘTI - MERIA,

Adrian –Marian CIUCĂ
